Gandia sol·licita noves ajudes per a la millora dels polígons
25 febrer 2019

## Gandia sol·licita noves ajudes per a la millora dels polígons25 febrer 2019Última actualització: 14 juliol 2025

![](../gestion/img/_AO_8588-copia.jpg)  
  

**La regidora de Polítiques Econòmiques i Innovació, Alícia Izquierdo,** acompanyada **del Coordinador general d’Urbanisme, Vicent Mascarell,** i els **secretaris de les associacions d’empresaris Ciutat del Transport (polígon Benieto) i Associació d’Empresaris de la Safor (polígon Alcodar), Juan Escrivà o José Ortolá,** respectivament, ha anunciat que l’Ajuntament s’adherirà a la nova línia d’ajudes per a la Millora, modernització i dotació d’Infraestructures i serveis de l’Institut Valencià de Competitivitat Empresarial, l’Ivace, depenent de la Conselleria d’Economia.

Concretament, s’han presentat dos projectes valorats en 400.000 (200.000 € cadascun) per a les àrees industrials de Benieto i Alcodar i que aspiren a la subvenció màxima. No obstant això, l’Ajuntament es compromet a cobrir la resta.

Per al polígon Benieto, el projecte pretén millorar les eixides. Concretament, amb un accés a la coneguda com a carretera d’Almoines. _“El polígon ha millorat molt amb l’accés que va costejar l’empresa Decathlon, però s’havia detectat la necessitat d’una eixida en condicions que millore el trànsit rodat dins la zona industrial i permeta una circulació més fluida”_. Mascarell ha informat que conjuntament a l’actuació està previst la construcció d’un carril bici, amb espai verd, i la millora de la senyalització.

En el polígon Alcodar, una de les necessitats importants, després de la important inversió d'1 milió d’€ per als accessos, entre altres actuacions, és la construcció d’un aparcament per a camions i cotxes als terrenys municipals. S’hi aprofitarà per a millorar la senyalització i rematar les zones verdes.

_“Aquestes actuacions que impulsa l’ajuntament, amb les ajudes de l’Ivace, són importants, però és indispensable la col·laboració dels empresaris que ens traslladen les seues necessitats”_, ha assegurat el coordinador d’Urbanisme.

Precisament, Ortolá ha agraït la iniciativa per la seua doble vessant: _“es tenen en comptes les nostres carències, però també és important el treball conjunt que estem realitzant”._

Escrivà ha agraït també la voluntat polític del govern, així com _“el treball dels tècnics municipals Carlos Marco i Josep Blasco. És una millora per als empresaris, però també per als usuaris, per a la ciutadania”_.

Finalment, Izquierdo ha destacat “_que feia moltíssims anys, per no dir mai, que no es destinaven tantes ajudes per al teixit industrial, tant per a la millora, modernització, pla d’acció 4.0, etc... Cal recordar, que la Conselleria ja hi ha invertit més d’1’4 milions d’euros. I estem convençudes, per l’excel·lent treball realitzat pels tècnics municipals, que anem a aconseguir la màxima puntuació de nou”_, ha conclòs.